NEUVOSTON PÄÄTÖS,
tehty 30 päivänä maaliskuuta 1995,
luvan antamisesta Saksan liittotasavallalle ja Luxemburgin suurherttuakunnalle soveltaa jäsenvaltioiden liikevaihtoverolainsäädännön yhdenmukaistamisesta annetun kuudennen neuvoston direktiivin 77/388/ETY 3 artiklasta poikkeavaa toimenpidettä (95/114/EY)
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste - 17 päivänä toukokuuta 1977 annetun kuudennen neuvoston direktiivin 77/388/ETY (1), ja erityisesti sen 27 artiklan,
ottaa huomioon komission ehdotuksen,
sekä katsoo, että
direktiivin 77/388/ETY 27 artiklan 1 kohdan mukaan neuvosto voi yksimielisesti komission ehdotuksesta antaa jäsenvaltioille luvan soveltaa kyseisestä direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten ja veronkierron estämiseksi,
komissio on 4 päivänä heinäkuuta ja 17 päivänä elokuuta 1994 saanut viralliset kirjeet Saksan liittotasavallalta ja Luxemburgin suurherttuakunnalta, joissa nämä pyytävät lupaa saada ottaa käyttöön erityistoimenpiteitä moottoritiesillan rakentamisen ja ylläpidon osalta Moseljoen yli Perlin ja Schengenin pohjoispuolella; silta yhdistää Saksan moottoritie A8:n Saarbrückenistä länteen Luxemburgin moottoritiehen A13 Dudelangen liittymästä itään,
direktiivin 77/388/ETY 27 artiklan 3 kohdan muille jäsenvaltioille on 16 päivänä syyskuuta 1994 ilmoitettu Saksan liittotasavallan ja Luxemburgin suurherttuakunnan pyynnöistä,
siinä tapauksessa, että erityistoimenpiteitä ei ole, olisi kyseisen sillan rakentamiseen ja ylläpitoon liittyvän jokaisen tavaranhankinnan ja palvelujen tarjoamisen yhteydessä päätettävä, onko verotuspaikka Saksan liittotasavallassa vai Luxemburgin suurherttuakunnassa; tällaiset verotusjärjestelyt olisivat käytännössä erittäin monimutkaisia,
tällä poikkeuksella on tarkoitus yksinkertaistaa veronkantoa kyseisen sillan rakentamisen ja ylläpidon yhteydessä, ja
tällä poikkeuksella ei vaikuteta veron määrään lopullisen kulutuksen yhteydessä; sillä ei näin ollen ole vaikutusta arvonlisäverosta saataviin yhteisön omiin varoihin,
ON TEHNYT TÄMÄN PÄÄTÖKSEN:
1 artikla
Poiketen siitä, mitä direktiivin 77/388/ETY 3 artiklassa säädetään, Saksan liittotasavallalle ja Luxemburgin suurherttuakunnalle annetaan lupa moottoritiesillan osalta Moseljoen yli Perlin ja Schengenin pohjoispuolella, jolla yhdistetään Saksan moottoritie A8 Saarbrückenistä länteen Luxemburgin moottoritiehen A13 Dudelangin liittymästä itään, pitää rakennustöiden ajan koko rakennusaluetta Luxemburgin suurherttuakunnan alueella sijaitsevana, ja työn valmistuttua siltaa Saksan liittotasavallan alueella sijaitsevana.
2 artikla
Tämä päätös on osoitettu Saksan liittotasavallalle ja Luxemburgin suurherttuakunnalle.
Tehty Brysselissä 30 päivänä maaliskuuta 1995.